TEKS UCAPAN YANG BERHORMAT TAN SRI BERNARD GILUK DOMPOK MENTERI DI JABATAN PERDANA MENTERI MALAYSIA SEMPENA PELANCARAN LAMAN WEB BPA PADA : 15 OGOS 2008 MASA : 10.00 PAGI TEMPAT : AUDIOTARIUM JABATAN PERDANA MENTERI 1
Yang Berhormat Senator Tuan T. Murugiah, Timbalan Menteri di Jabatan Perdana Menteri; Yang Berusaha En. Zainol bin Othman, Timbalan Ketua Setiausaha Kanan, Jabatan Perdana Menteri; Yang Berusaha Dr. Chua Hong Teck, Ketua Pengarah Biro Pengaduan Awam, Jabatan Perdana Menteri; Yang Berusaha Puan Hajah Umi Kalthom binti Haji Mohd Din Timbalan Ketua Pengarah (Pengurusan), Biro Pengaduan Awam, Jabatan Perdana Menteri Pengarah-pengarah Kanan Biro Pengaduan Awam, Jabatan Perdana Menteri; Pegawai-pegawai Perhubungan Awam Kementerian / Jabatan; Wakil-wakil Media; Para Jemputan; Tuan-tuan dan Puan-puan yang dihormati sekalian. Salam Sejahtera dan Selamat Pagi. 2
1. Pertama sekali saya ingin mengalu-alukan kehadiran serta merakamkan penghargaan kepada pihak Biro Pengaduan Awam kerana sudi menjemput saya untuk menyempurnakan Majlis yang dianggap bersejarah iaitu Pelancaran Laman Web BPA pada pagi ini. 2. Saya juga ingin mengucapkan Selamat Datang kepada pengadu-pengadu yang dijemput khas ke majlis ini. Saya kira Tuan-tuan dan Puan-puan adalah mewakili kepada ratusan aduan melalui laman web yang telah dapat ditangani dan diselesaikan dengan memuaskan oleh pihak BPA. 3. Sebelum saya meneruskan ucapan ini, saya ingin mengucapkan syabas dan tahniah kepada Ketua Pengarah BPA, Dr. Chua Hong Teck dan semua warga BPA kerana telah melangkah setapak lagi ke hadapan dalam penambahbaikan Laman Web seiring dengan permintaan orang ramai dan perkembangan teknologi masa kini. 4. Jika dilihat penggunaan teknologi masa kini, kaedah penggunaannya telah berubah dari masa ke semasa mengikut peredaran zaman. Kalau dulu setiap rekod aduan hanya dicatatkan di buku rekod yang mana ianya adalah sukar dan mengambil masa sekiranya semakan hendak dilakukan. Ini menyebabkan terdapat kes-kes aduan mengambil masa yang lama untuk diselesaikan. Bagi membuat aduan pula, dulu pengadu terpaksa menghantar surat, menggunakan telefon, faks dan hadir sendiri. Tetapi kini perubahan pesat dalam teknologi maklumat telah menjadikan perkara yang sukar menjadi mudah. Tuan-tuan dan Puan-puan Yang Dihormati Sekalian, 5. Sejak Laman Web BPA diperkenalkan pada tahun 1999, pengurusan aduan telah menjadi lebih sistematik. Ini adalah sejajar dengan hasrat kerajaan untuk memperkasakan sistem penyampaian kepada pelanggan. Penggunaan Laman Web oleh semua agensi-agensi kerajaan sekarang ini adalah bukti bahawa 3
kerajaan adalah serius dalam memberi kemudahan kepada orang ramai untuk berurusan dengan Kementerian-Kementerian, Jabatan-jabatan serta Agensi- agensi kerajaan. 6. Justeru itu, sukacita saya menyeru agar pegawai-pegawai aduan dan perhubungan awam agar meningkatkan pengetahuan dan kemahiran dalam menguruskan aduan menggunakan sistem teknologi maklumat. Ini disebabkan, walaupun pun sistem teknologi maklumat yang disediakan adalah canggih dan kosnya menelan belanja jutaan ringgit, tetapi jika pengendalinya tidak mempunyai pengetahuan dan kemahiran, maka sistem tersebut akan menjadi sia-sia sahaja. 7. Penambahbaikan Laman Web yang dilakukan oleh BPA menunjukkan bahawa warga kerja BPA amat serius dalam mewujudkan sistem rangkaian terus kepada seluruh masyarakat dan agensi-agensi kerajaan yang lain. Melalui maklumat yang disediakan di laman web, komunikasi dan perhubungan terus akan dapat dilakukan dengan mudah. Kini Laman Web BPA sudah menjadi sumber maklumat yang terpenting yang dapat mewujudkan hubungan antara satu sama lain secara domestik atau global selari dengan arus perkembangan teknologi maklumat yang melangkaui batas sempadan. 8. Saya percaya, dengan pelancaran laman web yang baru, BPA akan dapat menarik ramai lagi pelanggan-pelanggan terutamanya pengadu-pengadu untuk menggunakan laman web ini kerana ianya lebih mudah dan cepat dan mesra pelanggan. Ini dapat dilihat daripada bilangan aduan yang diterima dalam tahun ini. Sehingga akhir Julai ini, sebanyak 4,780 aduan telah diterima berbanding dengan 5,360 dalam tahun 2007. Hampir 45 % aduan tahun ini adalah melalui saluran ini. Syabas diucapkan kepada BPA kerana telah berjaya melangkah setapak lagi ke hadapan dalam menambah baik sistem pengurusan aduan. 4
Para Hadirin Yang Dihormati Sekalian, 9. Peranan BPA adalah amat besar dan mencabar iaitu sebagai tempat kepada orang ramai membuat aduan berhubung dengan masalah yang dihadapinya ketika berurusan dengan kementerian, jabatan dan agensi kerajaan. Saya amat berharap agar Tuan-tuan dan Puan-puan dari kementerian yang hadir pada hari ini dapat memberikan kerjasama yang baik kepada BPA dalam menyelesaikan masalah yang diajukan oleh pengadu-pengadu. Tuan-tuan dan Puan-puan hendaklah mengelakkan aduan tersebut daripada terabai dan menjadi bahan berita dipaparkan akhbar yang boleh menjejaskan nama baik perkhidmatan awam. 10. Sebagai Menteri yang bertanggungjawab ke atas BPA, saya memahami bahawa pada masa ini BPA masih dalam proses pengukuhan organisasinya yang mana melibatkan penubuhan 5 buah pejabat cawangan baru seperti di Selangor, Negeri Sembilan, Perlis, Kedah, dan Kelantan. Penubuhan ini akan melengkapkan hasrat menubuhkan cawangan BPA di setiap negeri. Dengan adanya pejabat-pejabat BPA di setiap negeri, saya amat berharap agar BPA dapat menggerakkan jenteranya bagi membantu menyelesaikan aduan orang ramai dengan cekap dan berkesan. Gunakan dan dedahkanlah kemudahan membuat aduan melalui laman web secara meluas kerana ianya mudah, menjimatkan masa dan berkesan. Saya juga berharap agar perkara ini disebarkan luas untuk faedah bersama dan demi kepentingan negara. Saya juga mengalu-alukan sebarang teguran dan saranan bagi memperbaiki dan meningkatkan lagi kualiti kandungan laman web yang telah dibangunkan. 11. Justeru itu saya sekali lagi mengucapkan syabas dan tahniah di atas kejayaan BPA dalam menambah baik laman web untuk memudahkan orang ramai membuat aduan dan menyemak status aduan mereka. Selain daripada itu, orang ramai juga mudah mendapat informasi mengenai fungsi BPA sebagai 5
agensi yang menguruskan aduan awam, melihat laporan program dan aktiviti yang akan dan telah dilaksanakan oleh BPA. 12. Sebelum saya akhiri ucapan saya ini, saya sekali lagi ingin mengucapkan setinggi-tinggi terima kasih dan merakamkan penghargaan kepada pihak BPA kerana menjemput saya bagi menyempurnakan Pelancaran Laman Web BPA. Tidak di lupa juga ucapan terima kasih kepada Pihak Media, Para Jemputan dan pegawai-pegawai Perhubungan Awam Kementerian yang hadir pada hari ini. Sekian, terima kasih. 6